CELEX: 62007FO0070(01)
Language: sk
Date: 2009-11-10
Title: Uznesenie Súdu pre verejnú službu (prvá komora) z 10. novembra 2009. # Luigi Marcuccio proti Komisii Európskych spoločenstiev. # Verejná služba - Úradníci - Zjavná neprípustnosť. # Vec F-70/07.

UZNESENIE SÚDU PRE VEREJNÚ SLUŽBU (prvá komora)
      z 10. novembra 2009
      Vec F‑70/07
      Luigi Marcuccio
      proti
      Komisii Európskych spoločenstiev
      „Verejná služba – Úradníci – Žaloba o náhradu škody – Námietka paralelnej žaloby – Zjavná neprípustnosť“
      Predmet: Žaloba podaná podľa článku 236 ES a článku 152 AE, ktorou L. Marcuccio navrhuje najmä zaviazať Komisiu na náhradu škody, ktorá
         mu vznikla v dôsledku jej odmietnutia nahradiť mu jeho nahraditeľné trovy konania, ktoré údajne vynaložil vo veci T‑176/04
      
      Rozhodnutie: Prvá, druhá, tretia a šiesta časť žalobného návrhu sa zamieta ako zjavne neprípustná. Každý účastník konania znáša svoje vlastné
         trovy konania, pokiaľ ide o prvú, druhú, tretiu a šiestu časť žalobného návrhu žalobcu, ako aj trovy konania vzniknuté vo
         veci T‑176/04 DEP.
      
      Abstrakt
      Konanie – Trovy konania – Určenie – Predmet
      (Článok 236 ES; Rokovací poriadok Súdu prvého stupňa, článok 92 ods. 1, služobný poriadok úradníkov, článok 91)
      Normotvorca zaviedol osobitné konanie na určenie výšky trov konania, ak účastníci konania v nadväznosti na vydanie rozsudku
         alebo uznesenia, ktorým Súd prvého stupňa ukončil konanie a rozhodol o trovách konania, namietajú výšku a povahu nahraditeľných
         trov konania. Okrem toho, toto osobitné konanie upravené v článku 92 ods. 1 Rokovacieho poriadku Súdu prvého stupňa, smerujúce
         k určeniu výšky trov konania, vylučuje požadovanie rovnakých súm alebo súm vynaložených na rovnaký účel v rámci žaloby o mimozmluvnú
         zodpovednosť Spoločenstva. Žaloba žalobcu podaná na základe článku 236 ES a článku 91 služobného poriadku, ktorá má v skutočnosti
         rovnaký predmet ako návrh na určenie výšky trov konania, preto nemôže byť prípustná. 
      
      (pozri body 16 a 17)
      Odkaz:
      Súd prvého stupňa: 11. júla 2007, Schneider Electric/Komisia, T‑351/03, Zb. s. II‑2237, bod 297